VENDIM

Nr. 256, datë 10.10.2022

MBI KËRKESËN E SHOQËRISË OST SHA PËR TRANSFERIMIN E ASETEVE TË INVESTIMIT TË KRYERA NGA ZBATIMI I PROJEKTIT “SUPPLY AND INSTALATION OF TRANSMISSION METER/DATA CENTER”  NGA OST SHA TEK OSHEE GROUP SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; nenit 11, pika 1 të “Rregullores për procedurat e transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016, të Bordit të ERE-s; Bordi i ERE-s, në mbledhjen e tij të datës 10.10.2022, mbasi shqyrtoi relacionin me nr. 1774/1 prot., datë 7.10.2022, të përgatitur nga drejtoritë teknike “Mbi kërkesën e shoqërisë OST sh.a. për transferimin e aseteve të investimit të kryera nga zbatimi i projektit “Supply and Instalation of Transmission Meter/Data Center” nga OST sh.a. tek OSHEE Group sh.a.”, 

konstatoi se:

 - Bordi i ERE-s, me vendimin nr. 174, datë 7.7.2022, vendosi të fillojë procedurën për shqyrtimin e kërkesës së shoqërisë Operatori i Sistemit të Transmetimit (OST) sh.a. për miratimin e transferimit të aseteve të investimit të kryer nga zbatimi i projektit “Supply and Instalation of Transmission Meter/Data Center” nga OST sh.a. tek OSHEE Group sh.a.

- Në vijim të këtij vendimi iu drejtuam shoqërisë me shkresën nr. 944/1 prot., datë 1.8.2022, duke i njoftuar vendimin, si dhe duke i kërkuar depozitimin e listës së detajuar të aseteve që do të transferohen, si dhe në përcjelljen e një informacioni shtesë, në lidhje me plotësimin e kushteve të përcaktuara në këtë marrëveshje, që do të jenë në funksion të realizimit të transferimit të aseteve tek OSHEE Group sh.a. Gjithashtu, lidhur me këtë transferim, shoqëria duhet të sqarojë nëse këto investime janë të OST sh.a. dhe do t’i transferohen Operatorit të Sistemit të Shpërndarjes (OSSH) sh.a. apo janë vetëm për efekt të vlerave të investimeve, që të njihen si kosto e OSSH sh.a. 

- Shoqëria me shkresën e protokolluar në ERE me nr. 944/2, datë 6.9.2022, ka përcjellë dokumentacion dhe sqarime.

- Nga analizimi i marrëveshjeve të depozituara në ERE, rezulton se:

- Marrëveshja e huas nr. 8429-AL, datë 3.11.2014, lidhur ndërmjet Bankës Ndërkombëtare për Rindërtim dhe Zhvillim (WB/IBRD) dhe Republikës së Shqipërisë, përfaqësuar nga Ministria e Financave (sot Ministria e Financave dhe Ekonomisë), ratifikuar më ligjin nr. 170/2014, datë 11.12.2014, nuk rezulton të ketë parashikim në lidhje me miratimin nga ERE të transferimit të asetit që do të ndërtohet nga OST sh.a. Edhe përkufizimi “Entitetet e implementimit të projektit” i përdorur në këtë marrëveshje u referohet operatorëve KESH sh.a., OSHEE sh.a. dhe OST sh.a. Sa konstatohet kjo është një marrëveshje që mundëson disbursimin e kredisë në favor të operatorëve për të kryer investimet përkatëse.

- Marrëveshja e bashkëpunimit e lidhur midis OST sh.a. dhe OSHEE sh.a. në datën 29.12.2017, e cila ka si objekt implementimin e komponentit të tretë të Projektit të Rimëkëmbjes së Energjisë Elektrike, në nenin 2, pika 2.4 e saj, citon ndër të tjera, se punimet do të realizohen mbi asetet e OSHEE sh.a.

Po ashtu, në nenin 3, pika 3.1 e kësaj marrëveshje, citohet ndër të tjera, se: “OST sh.a. do të realizojë ... të gjitha punimet për instalimin e sistemit të ri të matjes për konsumatorët e lidhur direkt në tension të mesëm në sistemin e shpërndarjes respektivisht 35 kV, 20 kV, 10 kV dhe 6 kV; fierat e tensionit të mesëm në sistemin e shpërndarjes respektivisht 35 kV, 20 kV, 10 kV dhe 6 kV.

Nga sa më lart, kuptohet qartë roli i OST sh.a. si realizues i punimeve për llogari të OSHEE sh.a. dhe, në përfundim të punimeve, këto asete do të merren në dorëzim nga OSHEE sh.a. së bashku me kostot respektive, në zbatim edhe të amendimit të marrëveshjes së nënhuas, për t’ia njohur këto kosto OSSH sh.a. Këto asete nuk rezultojnë të kapitalizuara dhe në operim.

- Marrëveshja e datës 24.11.2021 e nënshkruar midis OST sh.a. dhe OSHEE sh.a. “Mbi procedurën e transferimit të investimit të kryer nga zbatimi i projektit “Supply and Installation of Transmission Meter/Data Center” nga OST sh.a. në OSHEE sh.a., në paragrafin 10.01, “Autorizimet e nevojshme”, të saj parashikon, se: “Palët bien dakord që, brenda 20 ditëve pune nga firmosja e kësaj marrëveshjeje, do të njoftojnë Entin Rregullator të Energjisë (në vijim “ERE”), në lidhje me këtë Marrëveshje dhe se do të kërkojnë miratimin e ERE-s, në përputhje me ligjin nr. 43/2015, datë 30.4.2015, “Për sektorin e energjisë elektrike”, dhe rregulloren e ERE-s, miratuar me vendimin e ERE-s nr. 119, datë 21.7.2016, “Për miratimin e rregullores për procedurat e transferimit të aseteve nga të licencuarit”.

- Në lidhje me këtë parashikim evidentohet se deri më sot kjo marrëveshje nuk është përcjellë në ERE për dijeni, brenda afatit të përcaktuar në të dhe as me kërkesë nga palët për miratim dhe nuk është objekt miratimi nga ERE. Pra kjo dispozitë ka humbur aktualitetin e saj, për shkak se palët nuk e kanë zbatuar në kohë. Gjithashtu, vlerësohet se asetet e përcjella për transferim në ERE nga OST sh.a. tek OSHEE sh.a., nuk janë në librat e aseteve si asete të kapitalizuara në operim të OST sh.a. (pra nuk i ka pasur asnjëherë në pronësi), por OST sh.a. ka qenë vetëm në rolin e realizuesit të punimeve nëpërmjet kontraktorit.

- Në të tilla rrethana, ERE nuk mund të shprehet me vendim për transferimin e këtyre aseteve në kuptim të nenit 44, të ligjit nr. 43/2015, dhe përcaktimeve të nenit 4, germa “a”, të “Rregullores për procedurat e transferimit të aseteve nga të licencuarit”, pasi këto dispozita orientojnë transferimin e aseteve që zotëron një i licencuar, tek një i licencuar tjetër. Ndërsa, në rastin konkret, nga shqyrtimi i dokumentacionit të përcjellë nga OST sh.a., rezulton se ky i fundit në marrëveshjet e sipërcituara është në rolin e realizuesit të punimeve dhe jo të zotëruesit të këtyre aseteve.

- Për gjithë sa më sipër, nga analizimi i aplikimit të shoqërisë OST sh.a., vlerësohet se nuk jemi përpara transferimit të një aseti në kuptim të legjislacionit në fuqi.

Për gjithë sa më sipër, Bordi i ERE-s
VENDOSI:

1. Të refuzojë kërkesën për transferimin e aseteve të investimit të kryer nga zbatimi i projektit “Supply and instalation of transmission meter/data center” nga OST sh.a. tek OSHEE Group sh.a.

2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

